Zagreb, 30. svibnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Marina Mandarića, gradonačelnika Grada Đakova,** za davanjem mišljenja Povjerenstva, na 12. sjednici, održanoj 30. svibnja 2018.g., daje sljedeće:

**MIŠLJENJE**

**Dužnosnik Marin Mandarić, gradonačelnik Grada Đakova, može, kao bivši djelatnik trgovačkog društva Zagrebačka banka d.d., primiti od navedenog trgovačkog društva nagradnu plaću za 2017. g., sukladno Pravilima nagrađivanja, Uvjetima za sudjelovanje i ocjeni uspješnosti, koje propisuje Zagrebačka banka d.d. i time neće povrijediti odredbe ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Marin Mandarić, gradonačelnik Grada Đakova. U knjigama ulazne pošte zahtjev je zaprimljen pod brojem 711-U-1516-M-63/18-01-5, dana 9. svibnja 2018.g., povodom kojeg se vodi predmet broj M-63/18.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Marin Mandarić od 12.lipnja 2017. g. obnaša dužnost gradonačelnika Grada Đakova te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu u bitnome navodi da je prije stupanja na dužnost gradonačelnika Grada Đakova bio zaposlen u trgovačkom društvu Zagrebačka Banka d.d. na radnom mjestu voditelja poslovnog odnosa poduzetničkog bankarstva te da je 7. svibnja 2018. g. dobio dopis navedenog trgovačkog društva, u kojem se izvješćuje da je stekao pravo na isplatu nagradne plaće kao zaposlenika toga trgovačkog društva za 2017. g. U vezi s navedenim dužnosnik traži mišljenje Povjerenstva je li primitak navedene nagradne plaće suprotan odredbama ZSSI-a.

Na zahtjev Povjerenstva, dužnosnik je dostavio dopis trgovačkog društva Zagrebačka banka d.d., u kojem se navodi da je navedeno trgovačko društvo dužnosnika predvidjelo za isplatu nagradne plaće na temelju doprinosa i ostvarenja kao zaposlenika za 2017. g.

Člankom 11. stavkom 1. ZSSI-a propisano je da se darom u smislu toga Zakona smatraju novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 2. istog članka ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Stavkom 3. istog članka ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja.

Na traženje Povjerenstva, trgovačko društvo Zagrebačka banka d.d. dostavilo je očitovanje, u kojem se navodi da je 23. ožujka 2018. g. donijelo Odluku o utvrđivanju realizacije Uvjeta za sudjelovanje i odobrenju ukupnog iznosa bonus pool-a za 2017. g., kojom je aktivirano nagrađivanje u tom trgovačkom društvu za 2017. g. Dalje se navodi da se za ostvarivanje prava na nagradu uzima u obzir i individualna radna uspješnost djelatnika, sukladno Pravilima nagrađivanja u Zagrebačkoj banci za 2017. g. Procjenu radne uspješnosti dužnosnika Marina Mandarića proveo je njegov nadležni rukovoditelj, sukladno gore navedenim Pravilima nagrađivanja. Ocjena uspješnosti kategorizirana je u tri razreda i tri raspona koeficijenata: ocjena A s rasponom koeficijenata od 1,5 do 4, ocjena B+ s rasponom koeficijenata od 0,8 do 2,5 i ocjena B s rasponom koeficijenata od 0,00 do 1,5. U provedenom postupku utvrđeno je da je dužnosnik Marin Mandarić ispunio sve uvjete za ostvarivanje prava na nagradnu plaću za radni doprinos za 2017. g. te mu je nadležni rukovoditelj utvrdio nagradnu plaću u iznosu od 6.400,00 kn bruto, s utvrđenom razinom uspješnosti B. Formalnu odluku o pravu dužnosnika Marina Mandarića na nagradnu plaću za 2017. g. donijet će zamjenik predsjednika Uprave i General Manager trgovačkog društva. U očitovanju se navodi da praksa nagrađivanja u navedenom trgovačkom društvu postoji dugi niz godina pa je tako u 2015. g. nagradu primilo 43 % djelatnika (43%), u 2016. g. 2.444 djelatnika (60%), a u 2017. g. 2.894 djelatnika (74%).

Također, na traženje Povjerenstva, Upravni odjel za financije Grada Đakova dostavio je očitovanje, klasa: 034-04/18-01/103 urbroj: 2121/01-05/03-18-2, u kojem se navodi da Grad Đakovo za redovito poslovanje ima otvoren račun u trgovačkom društvu Privredna banka Zagreb d.d. te da je korisnik dugoročnog kredita u trgovačkom društvu Addiko Bank Hrvatska d.d..

Člankom 11. stavkom 1. ZSSI-a propisano je da se darom u smislu ovog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Slijedom navedenog, Povjerenstvo tumači da predmetna nagradna plaća, na čiju je isplatu dužnosnik Marin Mandarić stekao pravo u trgovačkom društvu Zagrebačka banka d.d. prema gore navedenim propisima i postupku, ne predstavlja dar u smislu članka 11. stavka 1. ZSSI-a. Naime, navedene činjenice i okolnosti stjecanja prava dužnosnika Marina Mandarića na navedenu nagradu, a osobito činjenica da je dužnosnik pravo na nagradu stekao na temelju rezultata rada u trgovačkom društvu Zagrebačka banka d.d. u 2017. godini, dakle prije stupanja na dužnost, da je na nagradu identične vrste u 2017. g. steklo pravo 74% djelatnika te da se financijsko i bankovno poslovanje Grada Đakova ne obavlja preko trgovačkog društvo Zagrebačka banka d.d., ne predstavljaju osnovu po kojoj bi stjecanje iste dužnosnika dovodilo ili moglo dovesti u odnos zavisnosti ili bi kod njega stvorilo obveze prema trgovačkom društvu Zagrebačka banka d.d. u smislu članka 11. stavka 1. ZSSI-a

Nadalje, sukladno članku 9. stavku 1. I 2. ZSSI-a, **upućuje se dužnosnik Marin Mandarić da primitak nagradne plaće za 2017. g.,** kao dio obveznog podatka o stečenoj imovini, odnosno dohotku od nesamostalnog rada**, navede** **u izvješću o imovinskom stanju dužnosnika.**

Slijedom svega navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković , dipl. iur.

Dostaviti:

1. Dužnosnik Marin Mandarić, elektronička dostava
2. Objava na internetskoj stranici Povjerenstva
3. Josipa.Pavic@unicreditgroup.zaba.hr
4. Pismohrana